
1. CONSIDERAŢII GENERALE

Respectarea drepturilor omului – în general – şi a drepturilor femeii – în particular – constituie un domeniu permanent deschis îmbunătăţirii cadrului general. Este un fapt însă binecunoscut că prevederile legale, oricât de echitabile şi de clare ar fi, nu pot asigura, prin ele însele, o reală egalitate a şanselor, impunându-se intervenţii ale politicului în zonele economicului, socialului, dar şi implementarea unor politici active în domeniu.

Dimensiunea economică, având drept consecinţă directă obţinerea sau nu a independenţei economice, constituie elementul de referinţă, fără de care discuţia privitoare la egalitatea şanselor este lipsită de fundament.

Exercitarea drepturilor întâmpină încă rezerve din partea diferitelor state, există încă unele discrepanţe între legislaţiile naţionale şi normele internaţionale, persistă în continuare ineficienţe în aplicarea acestora.

Fenomene legate de traficul de femei, exploatarea sexuală, turismul sexual, prostituţia, pornografia, nu au înregistrat doritul recul, dimpotrivă, devin tot mai îngrijorătoare.

Se înregistrează încă o slabă corijare a dezechilibrelor privind participarea femeilor la viaţa politică.

Organismele neguvernamentale continuă să joace un rol hotărâtor în determinarea transpunerii în practică a multor iniţiative privind realizarea egalităţii şanselor. 

Pentru realizarea obiectivelor trebuie acţionat în sensul formării conştiinţelor, elaborării şi perfecţionării legislaţiei şi urmăririi aplicării acesteia.

Egalitatea între femei şi bărbaţi reprezintă un principiu fundamental al democraţiei dar uneori, în practică, persistă discriminările bazate pe diferenţa de sex. Şomajul afectează mai mult populaţia feminină, calitatea locurilor de muncă înclină balanţa în defavoarea femeilor, acestea din urmă reprezentând majoritatea persoanelor încadrate cu timp parţial de muncă.

Tratatul de la Roma (1957) a consacrat egalitatea remunerării între bărbaţi şi femei pentru o muncă egală. Încă din anul 1975 au fost adoptate o serie de directive menite să precizeze şi să dezvolte acest principiu fundamental din dreptul comunitar:

· egalitatea de remunerare între lucrătorii aparţinând celor două sexe a consacrat principiul „la muncă egală, salariu egal”, cuprins în art. 141 din Tratat completat cu un Cod de conduită destinat furnizării de sfaturi practice privitor la măsurile care trebuie întreprinse pentru punerea efectiv în aplicare a egalităţii în remunerare;

· egalitatea de tratament în privinţa accesului la ocuparea forţei de muncă, formarea şi promovarea profesională, ca şi condiţiile de muncă, cu scopul de a înlătura orice formă de discriminare, atât directă, cât şi indirectă în sfera muncii, prevăzând şi posibilitatea unor acţiuni pozitive;

· punerea progresivă în aplicare a egalităţii de tratament în domeniul securităţii sociale şi cadrului legal;

· transpunerea în practică a egalităţii de tratament în domeniul securităţii sociale;

· egalitatea între femeile şi bărbaţii care exercită o activitate independentă, inclusiv una agricolă;

· îmbunătăţirea stării de sănătate şi a securităţii lucrătoarelor însărcinate sau care au născut de curând;

· concilierea vieţii familiale cu cea profesională – acord de politică socială anexat Tratatului cu privire la Uniunea Europeană şi care transpune în practică un acord-cadru încheiat între partenerii sociali la nivel comunitar.

Consiliul Uniunii Europene a adoptat o directivă cu privire la forţa probatoare în caz de discriminare bazată pe deosebirea de sex. Partea atacată în justiţie pentru discriminări în sfera muncii trebuie să dovedească că nu a fost vorba de nici o violare a principiului egalităţii de tratament.

Parlamentul European a adus un important sprijin acestei probleme, în special după înfiinţarea, în anul 1984, a unei Comisii Parlamentare pentru drepturile femeilor.

Pe plan internaţional, Comisia Europeană a contribuit în mod activ la pregătirea celei de-a IV-a Conferinţe a Organizaţiei Naţiunilor Unite privind femeile. În perioada 4-15 septembrie 1995, la Beijing, Uniunea Europeană a fost forţa motrice a conferinţei şi în adoptarea Declaraţiei finale şi a platformei de acţiune. Această Declaraţie finală pune accent pe drepturile femeilor, pe noţiunea de drepturi legate de diferenţele de sex, pe importanţa independenţei economice a femeilor, pe o participare echilibrată a femeilor şi bărbaţilor la luarea deciziilor privitoare la integrarea egalităţii şanselor în toate politicile.

Grupul Comisarilor europeni pe probleme de Egalitate a şanselor asigură examinarea şi integrarea dimensiunii deosebirii de sex în ansamblul politicilor şi al programelor semnificative. În februarie 1996, Comisia Europeană a adoptat o Comunicare privind integrarea egalităţii şanselor în politicile şi acţiunile comunitare [COM (96) 67 final].

Pe de altă parte, Curtea Europeană de Justiţie a denunţat – prin hotărârea „Kalanke” – situaţia prin care se acordă, în mod automat, femeilor prioritate absolută şi necondiţionată, fără ca prin aceasta să se condamne aplicarea unor măsuri pozitive în general. Hotărârea a făcut obiectul unei Comunicări a Comisiei Europene, din 27 martie 1996.

În octombrie 1996, a fost lansat oficial, la Dublin, programul de acţiune comunitară pe termen mediu (1996-2000). Acest program a fost implementat în urma adoptării Deciziei 593/CE/95 a Consiliului Uniunii Europene şi a urmărit integrarea egalităţii şanselor în domeniul transpunerii în practică a unor politici pertinente la nivel comunitar, naţional şi regional. Pentru realizarea acestui obiectiv sunt necesare mai multe măsuri:

· susţinerea metodologică, tehnică şi financiară pentru proiecte care să vizeze identificarea şi dezvoltarea schimbului de experienţă, transferul de informaţii;

· observarea şi urmărirea politicilor pertinente, ca şi realizarea de studii;

· răspândirea rapidă a rezultatelor şi iniţiativelor în domeniu.

Consiliul Uniunii Europene a confirmat voinţa sa politică de a vedea înregistrându-se progrese pe calea promovării egalităţii şanselor prin adoptarea unei serii de rezoluţii şi de recomandări cu privire la integrarea egalităţii şanselor în Fondurile structurale şi participarea echilibrată a bărbaţilor şi femeilor în luarea deciziilor (Consiliul European de la Dublin, din decembrie 1996).

Partenerii sociali – angajatori publici sau privaţi, sindicatele, şi muncitorii – au fost permanent consultaţi şi în cadrul luptei împotriva hărţuirii sexuale la locul de muncă. A doua fază de consultare a fost lansată în martie 1997, fază în care Comisia Europeană a invitat partenerii sociali să se pronunţe privitor la diferite elemente susceptibile să se încadreze într-o politică globală, ca şi asupra negocierii unei convenţii la nivel european. Partenerii sociali au declinat însă oferta.

Prin „hotărârea Marshall”, din 11 noiembrie 1997, Curtea Europeană de Justiţie a constatat că, la calificări egale, candidaţii masculini sunt preferaţi la promovare faţă de colegele lor, atitudine generată de anumite prejudecăţi legate de rolul şi capacitatea femeilor în viaţa activă şi de temerea că femeile pot întrerupe mai des activitatea lor profesională, că îşi organizează timpul de lucru într-un mod mai puţin suplu, sau temerea de posibile absenţe în legătură cu creşterea copiilor.

Aplicarea legilor nu poate, prin ea însăşi, să fie suficientă pentru promovarea în fapt a egalităţii de şanse. Din acest motiv, Comisia Europeană a căutat, prin intermediul unor programe multianuale de acţiune, în parteneriat cu statele membre, să încurajeze acţiuni concrete vizând promovarea egalităţii între femei şi bărbaţi.

Promovarea egalităţii între femei şi bărbaţi este o dimensiune importantă a strategiei europene de ocupare a forţei de muncă, aşa cum a fost ea definită la summit-ul privind „Ocuparea forţei de muncă” (Luxemburg, noiembrie, 1997).

În martie 1998, Comisia Europeană a prezentat un raport privind progresele înregistrate după Comunicarea “Integrarea egalităţii şanselor între bărbaţi şi femei în ansamblul politicilor şi acţiunilor comunitare”, Raportul remarcă progresele obţinute începând cu 1996, în sensul luării în considerare, la nivel comunitar, a egalităţii dintre bărbaţi şi femei.

În mai 1998, Comisia Europeană a prezentat al doilea raport anual privitor la egalitatea şanselor în Uniunea Europeană în anul 1997, în cadrul căruia a evidenţiat trei noutăţi importante:

· adoptarea Tratatului de la Amsterdam care introduce noi puteri de acţiune;

· punerea la punct a unei strategii pentru ocuparea forţei de muncă;

· implementarea la nivel comunitar, naţional şi regional, a unor politici pertinente – de exemplu în cadrul dialogului social, al fondurilor structurale şi al politicilor de formare profesională şi educaţie.

Consiliul European de la Viena (decembrie 1998) a reamintit importanţa promovării egalităţii şanselor şi necesitatea revizuirii planurilor naţionale de acţiune.

Tot în decembrie 1998, Comisia Europeană a prezentat un raport intermediar privitor la punerea în aplicare a programului, în care se subliniază îmbunătăţirea imaginii acţiunii comunitare în domeniul unei mai eficiente răspândiri a informaţiei în privinţa egalităţii între femei şi bărbaţi. Comisia Europeană apreciază că valoarea adăugată a acestui program constă tocmai în identificarea, răspândirea şi schimbul de informaţii şi experienţă în sfera egalităţii şanselor.

În cadrul programelor privind liniile directoare în legătură cu ocuparea forţei de muncă, Comisia Europeană a subliniat necesitatea continuării integrării principiului egalităţii şanselor între bărbaţi şi femei în toate segmentele politicilor de ocupare a forţei de muncă, garantând femeilor politici active pe piaţa muncii în ceea ce priveşte integrarea profesională sau susţinând reprezentativitatea acestora în acţiuni implicând spiritul antreprenorial. 

Este necesară însă continuarea eforturilor în următoarele direcţii:

· o mai mare sensibilizare faţă de problemele egalităţii de şanse, în special pentru cadrele cu pregătire superioară;

· dezvoltarea competenţelor;

· evaluarea cu regularitate a impactului politicilor privind egalitatea de şanse;

· verificarea sistematică a luării în considerare a egalităţii între femei şi bărbaţi în toate documentele comunitare.

În martie 1999, în raportul cu privire la anul 1998, Comisia Europeană a prezentat principalele realizări şi tendinţe ale politicii în domeniul egalităţii şanselor la nivel european, ca şi abordările în noul mileniu.

Tratatul de la Amsterdam (intrat în vigoare în mai 1999) introduce în mod explicit egalitatea de şanse – art. 2 şi 3 – ca obiective şi acţiuni întreprinse în U. E. Art. 62 prevede posibilitatea Consiliului U. E. de a decide în unanimitate, la propunerea Comisiei Europene, măsuri pentru combaterea oricărei discriminări între sexe. A fost extins domeniul de aplicabilitate al art. 141 din Tratatul de constituire a Comunităţii Europene (1957) prin introducerea conceptului “salariu egal pentru o muncă de valoare egală”. Consiliul Uniunii Europene poate stabili măsuri menite să asigure aplicarea principiului egalităţii şanselor şi de tratament în domeniul ocupării forţei de muncă. Statele membre au posibilitatea să adopte sau să menţină măsuri de acţiune pozitivă în sprijinul femeilor în privinţa activităţii profesionale.

2. PREOCUPĂRI EUROPENE ÎN DOMENIUL 

PROMOVĂRII EGALITĂŢII ŞANSELOR

 

2.1. Egalitatea remunerării

Pentru întărirea procedurilor legale de bază prin măsuri menite să faciliteze aplicarea corectă a principiului pentru ca toţi lucrătorii din statele membre să poată beneficia de protecţie a fost adoptată Directiva 117/CEE/75 a Consiliului Uniunii Europene privind armonizarea legislaţiilor statelor membre referitoare la aplicarea principiului egalităţii remuneraţiilor lucrătorilor de ambele sexe.

Se are în vedere eliminarea oricărei discriminări bazate pe diferenţa de sex, ori de câte ori este vorba de aceeaşi muncă, sau muncă de valoare egală. Atunci când este utilizat un sistem de clasificare profesională în vederea stabilirii remuneraţiilor, acesta trebuie să se bazeze pe criterii comune pentru femei şi bărbaţi. Orice lucrător lezat prin neaplicarea acestui principiu trebuie să poată să-şi impună drepturile pe cale legală. Statele membre trebuie să elimine discriminările între sexe din prevederile legale, administrative sau prin alte reglementări interne şi să întreprindă măsurile necesare pentru ca să poate fi declarate nule prevederile contrare acestui principiu, care ar apărea în convenţiile colective, baremuri, acorduri sau contracte individuale de muncă. Statele membre sunt chemate să garanteze aplicarea acestui principiu şi să asigure existenţa unor mijloace eficiente pentru garantarea aplicării lui.

Muncitorii sunt protejaţi contra concedierilor arbitrare sau survenite ca reacţie a angajatorului la o plângere contra unei stări de fapt din întreprindere sau a unei acţiuni în justiţie înaintate pentru a face să fie respectat acest principiu.

În iulie 1996, Comisia Europeană a adoptat o Comunicare privind Codul de conduită în legătură cu aplicarea principiului egalităţii remuneraţiei pentru muncă de valoare egală [COM (96) 336 final]. Comunicarea oferă sfaturi concrete pentru angajatori şi partenerii la negociere colectivă de la nivelul întreprinderii, la nivel sectorial sau intersectorial pentru garantarea aplicării principiului. Se propune negociatorilor patronali şi sindicali efectuarea unei analize a regimului de remunerare şi evaluarea informaţiilor utile pentru identificarea măsurilor vizând eliminarea discriminărilor. Se mai propune o acţiune de monitorizare pentru eliminarea discriminărilor – bazate pe diferenţa de sex – din structura de remunerare. Codul urmează să fie aplicat atât în sectorul public, cât şi în cel privat. Angajatorii sunt chemaţi să respecte prevederile Codului de conduită, adaptându-le la dimensiunile şi structurile întreprinderii.

 

2.2. Accesul la ocuparea unui loc de muncă, la formarea 

şi la promovarea profesională

Prin Directiva 207/CEE/76 a Consiliului Uniuni Europene – din februarie 1976 – privitoare la transpunerea în practică a principiului egalităţii de tratament între sexe în ceea ce priveşte accesul la locurile de muncă, formarea şi promovarea profesională, precum şi asigurarea condiţiilor de muncă, s-a urmărit eliminarea oricărei discriminări bazate, direct sau indirect, pe diferenţa de sex. Statele membre pot să excludă din sfera de aplicare a Directivei acele activităţi profesionale pentru care sexul este condiţia determinantă datorită naturii muncii sau condiţiilor particulare de muncă. 

Această Directivă nu contravine prevederilor relative la protecţia femeilor (însărcinate sau în perioada de îngrijire a copilului), nici măsurilor vizând remedierea inegalităţilor de fapt, care afectează şansele femeilor în domeniile prevăzute de Directivă.

Aplicarea acestui principiu implică absenţa oricăror discriminări privind condiţiile de acces la locul de muncă, inclusiv criteriile de selecţie în vederea ocupării locurilor de muncă la toate nivelurile ierarhiei sociale.

Principiul se aplică accesului la toate tipurile şi la toate nivelurile de orientare, de formare şi perfecţionare, de reciclare profesională. În ceea ce priveşte condiţiile de muncă, aplicarea principiului, inclusiv pentru condiţiile de concediere, implică asigurarea aceloraşi condiţii atât pentru bărbaţi, cât şi pentru femei.

Statele membre trebuie să întreprindă acţiunile necesare pentru ca:

· măsurile legislative şi cele administrative, care sunt contrare principiului, să fie eliminate sau revizuite, dacă au fost inspirate de măsuri de protecţie care nu mai sunt de actualitate;

· toate prevederile contrare principiului: dispoziţii care figurează în convenţiile colective, cele cuprinse în contractele colective de muncă, cele din regulamentele interne ale întreprinderilor, ca şi statutul profesiunilor independente să poată fi declarate nule sau să fie amendate corespunzător.

Orice persoană ale cărei interese au fost lezate prin neaplicarea principiului trebuie să poată să-şi obţină recunoaşterea drepturilor pe cale legală.

Statele membre trebuie să analizeze periodic activităţile profesionale excluse din zona de aplicare a Directivei, pentru a aprecia dacă excluderile sunt justificate, ţinând cont de evoluţia socială.

 

2.3. Regimuri profesionale de securitate socială

Pentru transpunerea în practică a principiului egalităţii de tratament în cadrul juridic referitor la securitatea socială, asigurând protecţia necesară contra riscurilor legate de îmbolnăvire, invaliditate, bătrâneţe, accidente de muncă, maladii profesionale şi de şomaj, a fost adoptată Directiva 7/CEE/79 a Consiliului Uniunii Europene, în decembrie 1978. Directiva se aplică populaţiei active, inclusiv lucrătorilor a căror activitate este întreruptă din motive de boală, accident, şomaj, ca şi persoanelor în căutarea unui loc de muncă, celor pensionaţi sau invalizi. Directiva nu se aplică asociaţiilor familiale.

Statele membre pot exclude din domeniul de aplicare a Directivei:

· stabilirea vârstei de pensionare;

· avantajele acordate persoanelor care au avut copii în îngrijire.

Obiectivul Directivei 378/CEE/86 a Consiliului Uniunii Europene, din iulie 1986, privitoare la transpunerea în practică a principiului egalităţii de tratament între bărbaţi şi femei în regimurile profesionale de securitate socială este de a preciza conţinutul articolului 141 din Tratatul de constituire a Comunităţii Europene (1957).

Directiva se aplică populaţiei active, inclusiv lucrătorilor independenţi, celor a căror activitate este întreruptă (pe motive de boală, maternitate, accident sau şomaj), celor în căutarea unui loc de muncă, lucrătorilor pensionaţi sau invalizi. De asemenea, aceasta se aplică regimurilor profesionale care asigură protecţie împotriva riscurilor legate de boală, de invaliditate, de bătrâneţe, de accidente de muncă, şomaj, ca şi regimurilor profesionale care presupun alte prestaţii sociale.

Directiva nu se aplică:

· contractelor individuale ale lucrătorilor independenţi; 

· regimurilor lucrătorilor independenţi care nu comportă decât un singur membru;

· în cazul lucrătorilor salariaţi cu contracte de asigurare pentru care timpul de muncă nu este inclus în acestea;

· dispoziţiilor facultative ale regimurilor profesionale oferite individual participanţilor;

· regimurilor profesionale finanţate prin cotizaţii voluntare ale lucrătorilor.

Principiul egalităţii de tratament implică absenţa oricărei discriminări bazate pe diferenţa de sex, în special în ceea ce priveşte:

· domeniul de aplicabilitate a regimurilor profesionale şi condiţiile de acces la aceste regimuri;

· obligaţia de a cotiza şi calculul cotizaţiilor;

· calculul prestaţiilor şi condiţiile de durată, precum şi menţinerea dreptului la prestaţii.

Această Directivă nu contravine dispoziţiilor privitoare la protecţia femeii în cazuri de maternitate. Sunt enumerate dispoziţiile bazate pe diferenţa de sex – de exemplu, definirea persoanelor admise să facă parte dintr-un regim profesional, diferenţă de vârstă la pensionare.

Dispoziţiile contrare principiului care figurează în convenţiile colective obligatorii prin lege, ca şi unele reglementări de întreprindere trebuie să poată fi declarate nule sau vor fi amendate.

În ceea ce priveşte regimurile lucrătorilor independenţi, în statele membre poate diferi punerea în aplicare a principiului egalităţii şanselor în ceea ce priveşte limita de vârstă pentru pensionare, şi altele. Un sistem suplu privind vârsta de pensionare nu contravine Directivei.

 

2.4. Comitetul consultativ privind egalitatea şanselor

Hotărârea 43/CEE/82 a Comisiei Europene, din decembrie 1981, privitoare la înfiinţarea unui Comitet consultativ pentru egalitatea şanselor urmăreşte punerea în aplicare a unui cadru instituţionalizat în vederea unor consultări periodice cu instanţele însărcinate cu promovarea egalităţii şanselor în statele membre. 

Acest Comitet are ca sarcină să asiste Comisia Europeană în elaborarea şi transpunerea în practică a acţiunilor Uniunii Europene care vizează promovarea egalităţii şanselor între sexe, precum şi favorizarea schimbului permanent de experienţă, politici pertinente în domeniu, atât între statele membre cât şi între diverşi alţi factori interesaţi.

Comitetul este alcătuit din 40 de membri, al căror mandat este de trei ani, mandat ce poate fi reînnoit. Preşedintele şi doi vicepreşedinţi sunt aleşi pe baza unor mandate de câte un an fiecare. Comitetul consultativ se reuneşte la sediul Comisiei Europene, la convocarea acesteia, fiind organizate cel puţin două întâlniri pe an. La lucrările Comitetului consultativ participă şi reprezentanţi ai Comisiei Europene.

 

2.5. Activitatea independentă şi egalitatea şanselor

În Directiva 613/CEE/86 a Consiliului Uniunii Europene, din decembrie 1986, privind aplicarea principiului egalităţii de tratament între femeile şi bărbaţii care exercită o activitate independentă, inclusiv o activitate agricolă, ca şi protejarea mamelor, se precizează, între altele, condiţiile de constituire a unei asociaţii familiale, faptul că într-un stat membru în care există un sistem de contribuţii la asigurări sociale lucrătorii independenţi, soţii şi cei protejaţi de un regim de asigurări sociale trebuie să aibă posibilitatea să adere la un regim de asigurări sociale pe bază voluntară şi contributivă.

Statele membre se angajează să examineze condiţiile în care lucrătorii independenţi de sex feminin şi soţiile lucrătorilor independenţi pot avea acces la servicii sociale sau să beneficieze de un sistem public de protecţie socială pe timpul întreruperii activităţii din cauza concediului de maternitate.

2.6. Codul practicilor destinate respectării demnităţii 

femeilor şi bărbaţilor la locul de muncă

Ca urmare a Rezoluţiei din 29 mai 1990 a Consiliului Uniunii Europene s-a urmărit stabilirea unor linii directoare pentru angajatori, sindicate şi lucrători în scopul prevenirii hărţuirii sexuale, garantării punerii rapide în aplicare a prevederilor necesare rezolvării acestei probleme şi evitării reapariţiei sale.

Comisia Europeană cheamă toţi angajatorii publici sau privaţi, sindicatele şi muncitorii, să respecte liniile de conduită cuprinse în Cod şi să includă clauze adecvate respectării acestuia în convenţiile colective de muncă.

Angajatorii sunt invitaţi să facă o declaraţie de principiu, în care să se stipuleze în mod expres faptul că la locul de muncă hărţuirea sexuală nu este nici admisă, nici tolerată. Declaraţia trebuie să explice clar şi fără echivoc faptul că hărţuirea sexuală este un comportament anormal, chiar ilegal în anumite circumstanţe, explicând şi căile de urmat în caz de plângeri şi solicitări de ajutor. În declaraţie trebuie să se garanteze examinarea atentă a reclamaţiilor, cu rapiditate şi confidenţialitate, precum şi faptul că reclamanţii vor fi protejaţi. Angajatorul trebuie să ia măsuri de sprijinire a victimelor.

În conformitate cu acest Cod, trebuie elaborate proceduri clare, precise şi prevăzute măsuri practice de abordare a problemei. Acestea trebuie să atragă atenţia lucrătorilor asupra drepturilor lor legale. Este bine ca problemele să fie abordate iniţial în mod informal, explicând lucrătorilor faptul că un comportament jenant, ofensator, este de natură să aducă prejudicii bunei desfăşurări a activităţii la locul de muncă. În cazul în care comportamentul incriminat continuă, trebuie depusă plângere. Trebuie activată o procedură oficială de examinare a reclamaţiilor, care să inspire încredere lucrătorilor. Se recomandă şi desemnarea unei persoane care să consilieze şi să acorde asistenţă. Reclamanţii şi persoanele acuzate au dreptul să fie reprezentate de o persoană din sindicat, un prieten sau un coleg. Anchetele întreprinse trebuie să fie conduse de persoane independente, „în spiritul respectării drepturilor ambelor părţi”. Reclamaţiile trebuie să fie soluţionate în termenii unei anchete care să se concentreze pe faptele încriminate. Se impun reguli disciplinare clare, prin care să se stabilească ce anume se înţelege prin comportament anormal, indicând şi o ierarhizare a sancţiunilor.

Sindicatele trebuie să trateze cu atenţie şi seriozitate problema hărţuirii sexuale, să ia măsuri adecvate pentru sensibilizarea personalului faţă de această problematică, astfel încât un asemenea comportament să nu poată fi nici tolerat, nici ignorat.

Lucrătorii au şi ei un rol important în descurajarea oricărui comportament reprobabil, putând contribui la prevenirea hărţuirii sexuale, dând dovadă că sunt sensibili la această problemă. Ei trebuie să sprijine victimele acestui comportament anormal, informând persoanele în drept atunci când au cunoştinţă de asemenea fapte.

În scopul promovării unei conştientizări a problemei hărţuirii sexuale la locul de muncă şi a consecinţelor acestui comportament anormal, atragerii atenţiei asupra Codului de conduită, Comisia Europeană a prezentat Recomandarea 131/CEE/92 privitoare la protecţia demnităţii femeilor şi bărbaţilor la locul de muncă. În această Recomandare statele membre sunt chemate să ia măsuri pentru promovarea unei conştientizări reale a faptului că orice comportament, la locul de muncă, având o conotaţie sexuală, precum şi orice alt comportament bazat pe aspecte sexuale sau care afectează demnitatea umană este inacceptabil.

În acelaşi context, hărţuirea sexuală este definită ca fiind:

· orice comportament abuziv care lezează persoana care este obiectul acestui abuz;

· faptul că o persoană, refuzând sau acceptând un asemenea comportament din partea unui angajator, superior ierarhic sau coleg justifică explicit sau implicit o decizie care influenţează drepturile respectivei persoane în materie de formare profesională, ocuparea unui loc de muncă, menţinerea acestuia, salariu etc.;

· orice fel de comportament care poate crea un climat de intimidare, ostilitate, umilinţă faţă de persoana care face obiectul unui astfel de comportament.

În unele cazuri un asemenea comportament se dovedeşte contrar principiului egalităţii de tratament în sensul art. 3, 4 şi 5 din Directiva 207/CEE/76 a Consiliului Uniunii Europene.

Statele membre trebuie să întreprindă măsuri în sectorul public pentru punerea în aplicare a Codului de conduită, măsurile servind astfel şi ca exemplu pentru sectorul privat. 

Membrii Uniunii Europene au informat în mod periodic Comisia Europeană asupra măsurilor întreprinse pentru promovarea conştientizării faptului că hărţuirea sexuală este inacceptabilă. Aceste elemente au fost utilizate pentru elaborarea „Raportului de evaluare privitor la recomandarea Comisiei Europene referitor la protecţia demnităţii femeilor şi bărbaţilor la locul de muncă”, document ce figurează ca anexă la acest Raport.

Constituind o atingere adusă demnităţii persoanei şi întrucât afectează productivitatea la locul de muncă, se consideră că hărţuirea sexuală reprezintă, în cadrul Uniunii Europene, un obstacol în calea bunei funcţionări a pieţei muncii, în care bărbaţii şi femeile lucrează împreună. Anumite grupuri sunt vulnerabile în mod deosebit: femeile divorţate sau despărţite în fapt, cele nou-sosite pe piaţa muncii, cele cu un statut socio-economic dificil, cele care prezintă un handicap, cele care provin din minorităţi rasiale etc.

Dat fiind faptul că în prezent bărbaţii şi femeile lucrează tot mai mult împreună la niveluri similare, dacă nu identice, actele de hărţuire sexuală se produc tot mai frecvent între persoane aflate la acelaşi nivel ierarhic, deci pe orizontală, nu neapărat pe verticală. Hărţuirea sexuală are consecinţe nefaste pentru toţi:

· pentru lucrătorii direct afectaţi, în termeni de sănătate, încredere în sine, moral, performanţe şi perspective în carieră;

· pentru lucrătorii care nu sunt direct implicaţi, dar care sunt martori sau care au cunoştinţă de asemenea acte;

· pentru angajatori, din punct de vedere al eficienţei economice, al publicităţii negative şi al eventualelor repercusiuni juridice.

Majoritatea statelor membre au recunoscut, în ultimii ani, problema hărţuirii sexuale, ceea ce s-a tradus în practică prin adoptarea sau elaborarea atât a unor texte de lege specifice (Belgia, Franţa, Germania, Irlanda, Italia, Olanda şi Spania), precum şi prin convenţii colective în anumite sectoare economice (Danemarca, Marea Britanie, Olanda şi Spania).

Raportul de evaluare a relevat faptul că recomandările şi Codul practicilor nu au condus însă la adoptarea de măsuri suficiente pentru a garanta un mediu de muncă în care hărţuirea sexuală să poată fi combătută într-o manieră eficientă. Fiind vorba de o atingere adusă demnităţii persoanei şi de o afectare a productivităţii, hărţuirea sexuală trebuie să fie abordată la nivel european. Raportul de evaluare a subliniat, de asemenea, necesitatea unei abordări globale:

· pentru a evidenţia punctele comune, ca şi diferenţele între diverse politici naţionale în domeniu;

· pentru ca partenerii sociali să poată participa la elaborarea oricărei forme de acţiune viitoare;

· în vederea eventualei adoptări a unui instrument de constrângere prin care s-ar stabili un plan comun de adaptat, în funcţie de realizări, nevoi şi preferinţe, în fiecare stat.

Cunoştinţele practice şi experienţa partenerilor sociali în aplicarea unor măsuri pentru combaterea hărţuirii sexuale sunt unanim recunoscute. Acţiunea lor poate lua forma unei convenţii sociale la nivel european.

În luna martie a anului 1997, Comisia Europeană a adoptat Comunicarea [SEC(97)568 final], lansând a doua fază de consultare a partenerilor sociali privitor la hărţuirea sexuală.

În acest document, Comisia Europeană pune accent pe slaba eficienţă a legislaţiilor naţionale. Datorită caracterului preponderent represiv, sunt tratate în special cazurile grave sau cele izolate, fie că este vorba de proceduri civile, fie penale. Comisia Europeană accentuează necesitatea unei politici globale, cu reguli şi proceduri specifice aplicabile contextului respectiv.

Propunerea Comisiei Europene, prezentată partenerilor sociali, se axează pe trei elemente:

· definiţia legală a hărţuirii sexuale;

· un cadru de norme minimale indicând principalele măsuri de prevenire;

· sisteme de asistenţă şi consiliere pentru victime.

Dacă partenerii sociali nu ajung la un acord la nivel european, Comisia Europeană va căuta alte mijloace pentru prevenirea hărţuirii sexuale, respectând opiniile rezultate din consultări.

 

2.7. Supravegherea copiilor

În luna martie a anului 1992 a fost adoptată Recomandarea 241/CEE/92 a Consiliului Uniunii Europene privitoare la supravegherea copiilor cu scopul de a concilia responsabilităţile profesionale, familiale şi cele ce decurg din educaţia copiilor.

Se recomandă statelor membre să stimuleze şi să adopte iniţiative care să permită femeilor şi bărbaţilor să concilieze diferitele aspecte ce decurg din complexa viaţă profesională şi familială, ţinând cont de autorităţile naţionale, regionale, locale, de partenerii sociali, de alte organisme competente şi în colaborare cu acestea.

Serviciul de supraveghere a copiilor poate fi public, privat, individual sau colectiv. Se au în vedere:

· înfiinţarea unor servicii de supraveghere a copiilor, în timp ce părinţii:

· lucrează;

· urmează cursuri de învăţământ sau de pregătire profesională în vederea obţinerii unui loc de muncă ;

· sunt în căutarea unui loc de muncă sau a unui mod de pregătire profesională care să le permită ocuparea unui loc de muncă.

· concediile speciale acordate părinţilor care lucrează;

· mediul, structurile şi organizarea muncii, adaptarea acestora la nevoile lucrătorilor cu copii;

· distribuirea echitabilă a responsabilităţilor între bărbaţi şi femei.

Vor trebui întreprinse eforturi pentru ca:

· serviciile de supraveghere a copiilor să fie accesibile părinţilor;

· serviciile să asigure consiliere în vederea unei supravegheri care să garanteze sănătatea copiilor, o educaţie generală şi o abordare pedagogică;

· să fie luate în considerare nevoile părinţilor şi ale copiilor la stabilirea accesului la servicii;

· serviciile să fie disponibile în toate zonele şi regiunile – urbane şi rurale – din statele membre;

· serviciile să fie accesibile copiilor cu nevoi speciale.

În egală măsură, trebuie:

· încurajată supleţea şi diversitatea serviciilor de supraveghere a copiilor în cadrul unei strategii având ca obiectiv sporirea opţiunilor şi răspunsul la preferinţele şi la nevoile copiilor şi ale părinţilor, asigurând coerenţa sarcinilor;

· depuse eforturi pentru ca educaţia iniţială şi permanentă a persoanelor implicate în acest serviciu să fie pe măsura importanţei şi a valorii educative a muncii lor;

· încurajate serviciile de supraveghere a copiilor, pentru ca acestea să lucreze în strânsă colaborare cu părinţii şi comunităţile locale, prin intermediul contactelor şi schimburilor periodice de informaţii, astfel încât să răspundă nevoilor părinţilor;

· susţinute autorităţile naţionale, regionale şi locale, partenerii sociali şi alte organisme competente pentru a contribui financiar la crearea şi/sau funcţionarea unor servicii de supraveghere a copiilor, la preţuri accesibile pentru părinţi.

Statele membre iau şi/sau stimulează iniţiative care să ţină cont în mod realist de participarea mereu crescândă a femeilor pe piaţa muncii, să promoveze o anumită supleţe în organizarea lucrului şi planificarea concediilor.

Membrii Uniunii Europene stimulează măsuri ce vizează:

· susţinerea unor acţiuni legate de mediul, structura şi organizarea locului de muncă, în special în cadrul unor convenţii colective;

· valorificarea modului de lucru şi a importanţei sociale a muncii persoanelor ocupate în acest gen de servicii;

· promovarea unor acţiuni – în special în sectorul public – care să fie un exemplu pentru dezvoltarea iniţiativelor din domeniu.

Statele membre favorizează şi încurajează, în sprijinul respectării autonomiei individului, o participare sporită a bărbaţilor în acest sector al vieţii sociale, pentru a asigura o distribuire mai echilibrată a responsabilităţilor parentale între bărbaţi şi femei, permiţând o viaţă profesională mai activă.

În februarie 1998, Comisia Europeană a adoptat un raport privind punerea în practică a Recomandării Consiliului Uniunii Europene, din martie 1992, în legătură cu supravegherea copiilor [C(98)237 final].

În majoritatea statelor membre, responsabilitatea privind supravegherea copiilor revine unor factori diverşi din domeniul social: autorităţi publice, parteneri sociali, sector privat, părinţi etc. Este oferită astfel o gamă largă de servicii, dar lipseşte o viziune de ansamblu, cuprinzătoare, a modalităţilor de rezolvare a problemei în fiecare ţară.

Recomandarea are în vedere patru teme principale:

· calitatea serviciilor;

· concediul prenatal;

· măsuri privind natura şi condiţiile de lucru;

· repartizarea responsabilităţilor.

Acordul-cadru asupra concediului parental încheiat, în decembrie 1995, între organizaţii cu vocaţie generală şi sfere diferite de preocupări (UNICEF, CEEP şi CES) prevede:

· un drept individual la concediu parental pentru lucrătorii – bărbaţi şi femei – ca urmare a naşterii sau adopţiei unui copil, pentru a se ocupa de copil cel puţin trei luni;

· condiţiile de obţinere şi modalităţile de a beneficia de concediul parental stabilite prin lege şi/sau convenţii colective în statele membre, cu respectarea prevederilor minimale ale acordului;

· statele membre şi/sau partenerii sociali vor continua să ia măsurile necesare pentru protejarea lucrătorilor împotriva concedierii datorate cererii de concediu parental;

· la încheierea concediului parental, lucrătorul are dreptul să-şi regăsească locul de muncă – sau un altul, echivalent, în cazul în care condiţiile au impus o schimbare;

· drepturile dobândite sau aflate în curs de obţinere la data începerii concediului parental trebuie să fie menţinute până la încheierea concediului;

· statele membre şi/sau partenerii sociali vor continua să ia măsurile necesare pentru autorizarea absenţelor motivate – în conformitate cu legislaţia, convenţiile colective şi practicile naţionale – de cazuri fortuite, legate de motive familiale care necesită prezenţa lucrătorului.

În toate statele membre există forma de concediu de maternitate, dar durata acestuia, echilibrul între cel pre şi cel postnatal, remunerarea, diferă de la un stat la altul.

În ultimii ani rolul întreprinderilor în elaborarea politicilor favorabile vieţii familiale a trecut pe primul plan. A crescut contribuţia partenerilor sociali şi a organizaţiilor private în domeniul serviciilor de supraveghere a copiilor. 

În privinţa împărţirii responsabilităţilor, taţii trebuie încurajaţi să apeleze la posibilităţile ce le sunt oferite în privinţa supravegherii copiilor.

 

2.8. Protecţia femeilor însărcinate sau 

aflate în perioada postnatală

Categoria femeilor însărcinate, lehuze sau aflate în perioada de alăptare poate fi considerată ca un grup de risc special. Directiva 85/CEE/92 a Consiliului Uniunii Europene, din octombrie 1992, se referă la măsurile vizând îmbunătăţirea securităţii şi sănătăţii acestor femei.

Comisia Europeană, în colaborare cu statele membre şi beneficiind de asistenţa Comitetului consultativ pentru securitatea, igiena şi protecţia sănătăţii la locul de muncă, stabileşte liniile directoare privind evaluarea agenţilor chimici, fizici şi biologici, a proceselor industriale care pun în pericol sănătatea şi securitatea lucrătoarelor aflate în situaţiile sus-menţionate. Pentru orice activitate cu potenţial de risc, natura, gradul şi durata expunerii lucrătoarelor vor fi determinate de angajator sau de un intermediar din serviciul de protecţie a sănătăţii, cu scopul prevenirii oricărui risc şi stabilirii măsurilor ce trebuie întreprinse. Lucrătoarelor li se vor comunica rezultatele estimărilor, precum şi toate măsurile privind securitatea muncii. Trebuie asigurată o adaptare a condiţiilor de muncă şi/sau a timpului de lucru, pentru evitarea oricărui risc. Dacă adaptarea este tehnic şi/sau obiectiv imposibilă, angajatorul trebuie să le asigure o schimbare provizorie a locului de muncă.

Lucrătoarele însărcinate nu vor fi în nici un caz repartizate în locuri de muncă cu potenţial de risc. Vor fi luate măsuri ca lucrătoarele să nu presteze muncă de noapte cât timp sunt însărcinate, ca şi o perioadă după naştere. Concediul de maternitate trebuie să fie de minimum 14 săptămâni consecutive. Se asigură învoire de la muncă, fără scăderea salariului, în vederea efectuării controalelor medicale prenatale. Este interzisă concedierea femeilor din motive legate de starea lor. În caz contrar, angajatorul trebuie să motiveze faptul în scris. Trebuie luate măsuri de protejare a lucrătoarelor însărcinate împotriva concedierilor ilegale şi trebuie asigurate drepturile legate de contractele de muncă. 

Statele membre au introdus în cadrul juridic intern măsurile necesare pentru a permite oricărei lucrătoare, ce se consideră lezată prin nerespectarea obligaţiilor care decurg din Directiva 85/CEE/92 a Consiliului Uniunii Europene, să-şi afirme drepturile pe cale legală.

La fiecare cinci, ani statele membre prezintă un raport Comisiei Europene cu privire la punerea în aplicare a Directivei, menţionând punctele de vedere ale partenerilor sociali. 

În Raportul prezentat de Comisia Europeană în martie 1999 [COM (99) 100 final] se subliniază mari diferenţe în aplicarea Directivei în statele membre ale Uniunii Europene, de exemplu: concediul de maternitate variază de la 14 la 28 de săptămâni. Sunt evidenţiate şi disfuncţionalităţi sau aplicări incomplete. 

În raport sunt identificate şi alte subiecte problematice, cum ar fi:

· diferenţe între diferite categorii de lucrătoare – la care se referă Directiva;

· dificultatea concilierii problemelor de sănătate şi de securitate a muncii cu dreptul femeilor la nediscriminare.

 

2.9. Femeile în ştiinţă

Obiectivul Comunicării din 17 februarie 1999 a Comisiei Europene, intitulată „Femeile şi ştiinţa: mobilizarea femeilor pentru a îmbogăţi cercetarea europeană” a fost elaborarea unei strategii care vizează luarea în considerare a principiului egalităţii în politica de cercetare.

Cu toate că femeile joacă un rol tot mai important în tot mai multe domenii ale vieţii economice, sociale şi politice, ele rămân încă slab reprezentate în cercetarea ştiinţifică şi dezvoltarea tehnologică, în ciuda procentului ridicat al absolventelor de studii universitare.

Această situaţie trebuie modificată, având ca obiectiv egalitatea şanselor, ceea ce reprezintă o exigenţă democratică. Se observă o mai accentuată conştientizare a acestei realităţi în statele membre ale Uniunii Europene şi în comunitatea ştiinţifică.

Comunicarea menţionată vizează promovarea egalităţii şanselor, în contextul celui de al V-lea Program-cadru de cercetare şi dezvoltare. În Comunicare este prezentat ansamblul de măsuri ce vor fi puse în aplicare în cadrul programului, în scopul promovării femeilor în cercetare. Sunt urmărite două obiective:

· stabilirea unui dialog între statele membre cu privire la măsurile întreprinse la nivel regional şi naţional;

· realizarea unei abordări coerente, în cadrul Uniunii Europene.

Pentru asigurarea unei corelări între cercetare şi nevoile femeilor, Comisia Europeană estimează că trebuie realizată o participare de 50% a femeilor la diverse niveluri ale transpunerii în practică şi gestionării programelor de cercetare şi în panelul de evaluare al celui de al V-lea Program-cadru de cercetare şi dezvoltare.

Integrarea principiului egalităţii nu trebuie să se limiteze la promovarea participării femeii în cercetare, ci trebuie să asigure faptul că cercetarea răspunde nevoilor tuturor cetăţenilor, indiferent de sex.

Consiliul Uniunii Europene invită statele membre:

· să pună la dispoziţia Comisiei Europene informaţii statistice privind participarea femeilor la activităţile de cercetare şi dezvoltare;

· să participe activ la dialogul iniţiat de Comisia Europeană, analizând situaţia şi evaluând, în acelaşi timp, politicile în curs; la acest proces de analiză şi evaluare sunt invitate să participe institutele de cercetare, cele de învăţământ superior şi întreprinderile;

· să utilizeze mijloacele adecvate, inclusiv prin intermediul altor politici naţionale, pentru promovarea femeilor în cercetare.

Consiliul Uniunii Europene invită Comisia Europeană să propună orientări pentru iniţiativele viitoare.

 

3. INTEGRAREA PRINCIPIULUI EGALITĂŢII ŞANSELOR 

ÎN POLITICILE COMUNITARE

3.1. Principiul referitor la tendinţele prioritare în privinţa 

deosebirilor generate de diferenţa de sex

Comunicarea prezentată de Comisia Europeană, în februarie 1996 [COM (96) 67 final], cu privire la integrarea principiului egalităţii şanselor în ansamblul politicilor comunitare urmăreşte convergenţa acţiunilor şi politicilor generale introducând acest principiu încă de la elaborarea lor, cu atenţia concentrată asupra posibilelor efecte.

Principiul referitor la tendinţele prioritare în privinţa deosebirilor generate de diferenţa de sex (gender mainstreaming) constă în luarea în considerare – în mod sistematic – în ansamblul politicilor şi acţiunilor comunitare, a diferenţelor între condiţiile, situaţiile şi nevoile bărbaţilor şi cele ale femeilor. 

Această abordare globală şi transversală implică un efort de mobilizare a tuturor politicilor, în special în următoarele domenii:

· ocuparea forţei de muncă şi piaţa muncii; Comisia Europeană intenţionează să continue restructurarea cadrului juridic privind egalitatea şanselor, să raţionalizeze şi să integreze mai bine măsurile de sprijinire a studiilor privind antreprenoriatul feminin şi concilierea între viaţa profesională şi cea personală;

· prezenţa femeilor în politica privind cooperarea pentru dezvoltare în ţările în curs de dezvoltare;

· susţinerea acţiunilor destinate femeilor-întreprinzător;

· educaţia şi formarea profesională;

· respectarea drepturilor femeii – lupta contra violenţei, a traficului de femei, reabilitarea victimelor acestui trafic, activităţi orientate spre îmbunătăţirea siguranţei şi integrităţii femeilor refugiate;

· activitatea ştiinţifică şi de cercetare;

· politica de personal – Comisia Europeană duce de mai mulţi ani o politică de promovare a egalităţii şanselor pentru personalul său.

Punerea în aplicare a acestor orientări presupune o întărire semnificativă a cooperării în cadrul Comisiei Europene, precum şi a parteneriatului cu statele membre şi cu diverşi factori şi organizaţii implicate. 

În decembrie 1996, Consiliul Uniunii Europene a adoptat o Rezoluţie privind integrarea principiului egalităţii şanselor în cadrul Fondurilor structurale. Consiliul European cheamă Comisia Europeană şi statele membre să vegheze ca autorităţile implicate, la diverse niveluri, în promovarea principiului egalităţii şanselor să participe la lucrările comitetelor de monitorizare, astfel încât egalitatea şanselor să fie luată permanent în considerare şi, prin promovarea unei participări echilibrate a femeilor şi bărbaţilor în diverse foruri de decizie, aceasta să fie pusă în aplicare.

Comisia Europeană şi statele membre sunt invitate să coopereze la întocmirea unor statistici care să permită evaluarea locului bărbaţilor şi femeilor în viaţa socio-economică. Consiliul European invită Comisia Europeană să sistematizeze şi să mediatizeze exemplele şi experienţele pozitive, trăgând concluziile în fiecare an – în cadrul raportului anual asupra Fondurilor structurale – cu privire la punerea în aplicare a rezoluţiei.

În martie 1998, Comisia Europeană a prezentat un Raport privind Comunicarea „Integrarea principiului egalităţii şanselor între bărbaţi şi femei în ansamblul politicilor şi acţiunilor comunitare”, Raport în care sunt evidenţiate importantele progrese obţinute începând cu anul 1996. [COM (98) 122 final]

Sub egida grupului de Comisari europeni pentru egalitatea şanselor a fost înfiinţată o structură special mandatată pentru a promova egalitatea şanselor. Obiectul acestei noi structuri constă în includerea sistematică a principiului egalităţii şanselor în toate activităţile comunitare. Sunt de remarcat succesele înregistrate în acest sens în trei domenii: relaţii externe, ocuparea forţei de muncă şi politici sociale, precum şi în educaţie şi formarea tinerei generaţii. 

În Raportul sus-menţionat se acordă atenţie şi progreselor obţinute pe calea ameliorării situaţiei femeilor victime ale conflictelor armate. Ca element negativ, este evidenţiată absenţa conştientizării problemelor legate de egalitatea şanselor la diverse niveluri decizionale şi insuficienţa resurselor umane şi bugetare alocate realizării acestor obiective.

În Raport se subliniază şi necesitatea unei sensibilizări faţă de această problematică, în special a cadrelor cu funcţii superioare.

Comisia Europeană a prezentat, la 7 martie 2000, un Raport referitor la participarea echilibrată a femeilor şi bărbaţilor la procesul decizional [COM (2000) 120 final]. 

În acest Raport se constată totuşi că, în ciuda măsurilor luate în diferite state membre, situaţia femeilor, în special la nivel decizional, nu s-a îmbunătăţit semnificativ; femeile sunt încă slab reprezentate în cadrul instituţiilor naţionale, a diferitelor comisii sau posturi de decizie.

Problema reprezentativităţii, din punct de vedere al egalităţii şanselor, nu este tratată la fel în toate statele membre, variind între 50% – în Ţările Scandinave şi în Marea Britanie – şi 30%, ca „masă critică”, în majoritatea celorlalte state membre. Suedia şi Finlanda pot fi considerate drept exemple pozitive în domeniul aplicării principiului egalităţii şanselor.

Participarea echitabilă a bărbaţilor şi femeilor la nivel decizional, în sfera publică sau privată, este în acelaşi timp un câştig şi o datorie în orice democraţie. O datorie în măsura în care femeile au dreptul la o mai bună reprezentare în cadrul procesului decizional, dar şi un câştig, întrucât valorile diferite îmbogăţesc dezbaterea de idei.

La diferenţă de numai o zi – pe data de 8 martie 2000 – Comisia Europeană a prezentat un Raport privind anul 1999 [COM (2000) 123 final].

Strategia privind tendinţele prioritare legate de deosebirile generate de diferenţa de sex (gender mainstreaming) a fost deosebit de eficientă în sectoare importante, cum ar fi: educaţia, politici privind ocuparea forţei de muncă şi lupta împotriva violenţei. 

Raportul evidenţiază faptul că inegalităţile persistă, în special în sectorul privat, unde, pentru muncă şi pregătire egală, salariile femeilor sunt în general cu 28% mai mici decât cele ale bărbaţilor. Procentajul femeilor aflate în şomaj este mai mare decât cel al bărbaţilor, femeile rămânând în şomaj un timp mai îndelungat. 

Anul 2000 a fost indicat în Raport ca un an decisiv pentru consolidarea politicilor comunitare în privinţa egalităţii şanselor, în special prin intermediul unui program-cadru pentru perioada 2001-2005. 

Această strategie este descrisă în mod clar în Raport, abordând următoarele aspecte:

a. Egalitatea şanselor şi Fondurile structurale. Fondurile structurale prevăd, pentru perioada 2000-2006, o alocare financiară de 195 miliarde euro. Iniţiativa comunitară EQUAL – cu un buget de 2,847 miliarde euro – urmăreşte să găsească, în domeniul egalităţii şanselor, noi forme de organizare a muncii, care să permită concilierea vieţii familiale şi a celei profesionale, astfel încât să reducă disparităţile în domeniul muncii.

b. Egalitatea şanselor şi politicile de cercetare şi educaţie. Ultimele etape ale programelor Leonardo da Vinci, Socrates sau Jeunesse pun un accent deosebit pe egalitatea şanselor.

c. Egalitatea şanselor şi politicile de cooperare şi dezvoltare. Între diferitele acţiuni întreprinse în acest domeniu poate fi menţionată o linie bugetară specială, destinată integrării problemei egalităţii şanselor, linie bugetară folosită la susţinerea proiectelor în zona mediteraneană, în America Latină, în Africa, în zona Caraibelor şi în zona Pacificului.

În paralel cu această abordare, se conturează acţiuni specifice, putând fi menţionată o campanie de informare, la scară europeană, privitoare la violenţa împotriva femeilor – campanie ce beneficiază de un buget de 2,5 milioane euro. Programul Daphné vizează în mod special protecţia femeilor şi a tinerilor împotriva violenţei.

 

3.2. Participarea echilibrată a bărbaţilor şi a femeilor 

la procesul decizional

Consiliul Uniunii Europene urmăreşte stabilirea unor măsuri şi a unor acţiuni care vizează promovarea participării femeilor la procesul decizional, în sectorul public sau privat.

În Recomandarea din decembrie 1996 a Consiliului Uniunii Europene se subliniază necesitatea întreprinderii unor măsuri adecvate, atât în domeniul legislativ, de reglementare, cât şi de promovare în acest sens. 

Consiliul Uniunii Europene recomandă statelor membre:

· sensibilizarea ansamblului factorilor implicaţi în procesul educativ şi de formare profesională asupra importanţei unei imagini lipsite de prejudecăţi discriminatorii şi a unei divizări echitabile a responsabilităţilor profesionale, familiale şi sociale şi a participării mai echilibrate a femeilor la procesul decizional;

· încurajarea tinerelor în sensul participării şi exprimării în activităţile educative şi formative;

· sprijinirea eforturilor asociaţiilor şi organizaţiilor care au ca scop promovarea accesului femeilor la procesul decizional;

· susţinerea eforturilor partenerilor sociali în vederea promovării unei participări echilibrate a femeilor şi bărbaţilor la diferite activităţi socio-profesionale;

· conceperea, lansarea şi promovarea unor campanii destinate sensibilizării opiniei publice cu privire la utilitatea şi avantajele, pentru ansamblul societăţii, a unei participări echilibrate a femeilor şi bărbaţilor la procesul decizional;

· promovarea şi îmbunătăţirea strângerii şi publicării de date statistice care să permită cunoaşterea participării femeilor la toate nivelurile procesului decizional;

· iniţierea, dezvoltarea şi susţinerea unor studii calitative şi cantitative privind obstacolele juridice, sociale şi culturale ce împiedică accesul persoanelor de un sex sau altul la procesul decizional;

· susţinerea unor iniţiative care să constituie exemple pozitive în diferite domenii ale procesului decizional;

· promovarea în funcţiile guvernamentale a unui mai bun echilibru între bărbaţi şi femei;

· conceperea, punerea în aplicare şi dezvoltarea unui ansamblu coerent care să favorizeze egalitatea sexelor în funcţia publică;

· încurajarea sectorului privat spre întărirea prezenţei femeilor la actul decizional, în special prin adoptarea unor programe de acţiune.

În decembrie 1997 a fost adoptată Directiva 80/CE/97 a Consiliului Uniunii Europene privind forţa probantă în cazul discriminărilor bazate pe diferenţa de sex. O discriminare indirectă apare din momentul în care o dispoziţie, un criteriu, sau un procedeu – aparent neutre – afectează o proporţie importantă a persoanelor aparţinând unui sex, cu excepţia cazului când o asemenea măsură se justifică obiectiv.

Directiva se aplică:

· situaţiilor prevăzute în art. 141 al Tratatului privind constituirea Comunităţii Europene şi tuturor Directivelor anterior menţionate;

· oricărei proceduri civile sau administrative privind sectorul public sau privat, cu excepţia procedurilor de graţiere.

În conformitate cu sistemele judiciare naţionale, statele membre trebuie să ia măsurile necesare pentru ca, începând din momentul în care partea lezată prezintă în faţa unei instanţe competente elemente indubitabile care justifică suspiciunea de discriminare, apărarea să fie obligată să demonstreze că nu a existat vreo violare a principiului egalităţii şanselor.

Statele membre nu sunt împiedicate să impună un regim probatoriu mai favorabil acuzării.

 

3.3. Programe comunitare pentru 

promovarea egalităţii şanselor

Cu scopul de a contribui la promovarea unei participări depline a femeilor pe piaţa muncii şi pentru valorificarea la maximum a contribuţiei lor la viaţa economică şi socială, a fost elaborat al III-lea Program pentru egalitatea şanselor pentru perioada 1991–1995, ca şi un al IV-lea Program pentru perioada 1996 – 2000. 

Al III-lea Program presupune o strategie de acţiune integrată. Acţiunile propuse în acest Program au avut drept obiectiv intensificarea şi amplificarea eforturilor deja întreprinse în primele două programe anterioare. Programul se orientează pe trei direcţii principale:

· îmbunătăţirea aplicării dispoziţiilor legale existente;

· promovarea integrării femeilor pe piaţa muncii;

· ameliorarea statutului femeilor în societate.

Statele membre ale Uniunii Europene au fost invitate să realizeze următoarele obiective:

· creşterea gradului de informare în domeniul drepturilor şi obligaţiilor;

· întreprinderea unor măsuri specifice pentru egalitatea şanselor între femei şi bărbaţi şi promovarea antreprenoriatului feminin şi a iniţiativelor locale privind ocuparea forţei de muncă;

· ameliorarea calităţii locurilor de muncă pentru femei, pentru valorificarea potenţialului de care dispun (mai ales prin acţiuni în sprijinul educaţiei, formării profesionale, transpunerii în practică a acţiunilor pozitive în întreprinderi);

· reducerea obstacolelor în calea accesului la participarea femeilor la muncă, facilitând concilierea între responsabilităţile familiale şi cele profesionale ale femeilor şi bărbaţilor;

· dezvoltarea unor programe novatoare care să furnizeze o imagine realistă şi completă a femeii în societate, cu precădere în mass-media;

· încurajarea măsurilor destinate promovării participării femeilor la procesul de decizie în viaţa publică, economică şi socială.

Partenerii sociali sunt permanent chemaţi să facă din egalitatea şanselor şi a tratamentului o constantă a negocierilor colective, incluzând teme precum egalitatea remunerării şi muncă de valoare egală.

Comisia Europeană a vegheat permanent la punerea în aplicare a programului, efectuând şi o evaluare la jumătatea intervalului preconizat, ca şi o evaluare finală privitor la progresele înregistrate prin politica de egalitate a şanselor şi a tratamentului.

Al IV-lea Program a avut ca obiectiv promovarea, în parteneriat cu ansamblul factorilor implicaţi, a integrării dimensiunii egalităţii şanselor între bărbaţi şi femei în elaborarea şi transpunerea în practică, inclusiv urmărirea aplicării tuturor politicilor, măsurilor şi acţiunilor întreprinse la nivel comunitar, naţional, regional şi local. A fost adoptată Decizia 593/CE/95 a Consiliului Uniunii Europene, intitulată „Program de acţiune comunitară pe termen mediu pentru egalitatea şanselor între femei şi bărbaţi” pentru perioada 1996-2000.

Programul a fost orientat spre şase obiective majore:

· promovarea integrării dimensiunii egalităţii şanselor în toate politicile şi acţiunile;

· sensibilizarea principalilor actori ai vieţii economice şi sociale, în vederea realizării egalităţii între bărbaţi şi femei;

· promovarea egalităţii şanselor într-o economie în continuă schimbare, în special în sfera educaţiei, formării profesionale şi a pieţei muncii;

· concilierea vieţii profesionale şi familiale a femeilor şi bărbaţilor;

· promovarea participării echilibrate a femeilor şi bărbaţilor la luarea deciziilor;

· întărirea condiţiilor de exercitare a drepturilor referitoare la egalitate.

Pentru realizarea în continuare a acestor obiective pot fi transpuse în practică, valorificate şi susţinute următoarele măsuri:

· susţinerea metodologică, tehnică şi financiară a proiectelor vizând identificarea şi dezvoltarea pe mai departe a experienţelor pozitive, ca şi răspândirea informaţiilor legate de acestea;

· urmărirea transpunerii în practică a politicilor pertinente şi realizarea unor studii în domeniu;

· răspândirea rapidă a rezultatelor iniţiativelor întreprinse, ca şi a oricăror alte acţiuni şi iniţiative pertinente.

Activităţile programului vor putea fi pe mai departe deschise participării statelor din spaţiul economic european, celor din Europa Centrală şi de Est, Maltei şi Ciprului, ca şi statelor mediteraneene partenere ale Uniunii Europene şi vor fi specificate în contextul relaţiilor dintre Uniunea Europeană şi fiecare din statele menţionate.

Comisia Europeană este asistată de un comitet alcătuit din reprezentanţii statelor membre. Pentru punerea în aplicare a programului în perioada ianuarie 1996 – decembrie 2000 alocarea financiară a fost de 30 milioane ECU. 

În decembrie 1998, Comisia Europeană a prezentat un raport intermediar Parlamentului şi Consiliului European, Comitetului Economic şi Social şi Comitetului regiunilor, cu privire la transpunerea în practică a programului de acţiune comunitară, pe termen mediu, pentru egalitatea şanselor între femei şi bărbaţi [COM (98) 770 final]. În acest raport se subliniază că abordarea în domeniul egalităţii şanselor trebuie să se axeze şi pe dezvoltarea unor parteneriate transnaţionale.

În raportul său, Comisia Europeană evidenţiază ameliorarea vizibilităţii şi percepţiei acţiunilor comunitare printr-o mai bună răspândire a informaţiei în domeniu, prin publicaţii, prin transpunerea în practică a unui întreg repertoriu de proiecte. În perspectiva extinderii Uniunii Europene, această vizibilitate trebuie întărită. Raportul conţine o analiză a acţiunilor întreprinse în cadrul obiectivelor programului.

Integrarea egalităţii şanselor în toate politicile Uniunii Europene este un concept nou care trebuie dezvoltat atât pentru punerea în practică a proiectelor, cât şi pentru factorii de decizie; opunându-se acţiunilor izolate, Comisia Europeană preconizează o abordare integrată şi recomandă implicarea în realizarea obiectivelor atât a factorilor şi actorilor tradiţionali în domeniu, precum şi identificarea şi antrenarea altora noi.

 

3.4. Egalitatea şanselor şi extinderea Uniunii Europene

Procesul de extindere a Uniunii Europene constituie una din cele mai mari provocări, în Raportul Comisiei Europene, din martie 1999, fiind prezent un capitol special dedicat problemelor legate de principiul egalităţii şanselor în ţările candidate la aderare.

În ţările Europei Centrale şi de Est, femeile sunt bine integrate în economie. Nivelul de educaţie şi pregătire profesională sunt, de asemenea, ridicate, femeile fiind prezente în numeroase sectoare de pe piaţa muncii, pe picior de egalitate cu bărbaţii.

În prezent, restructurarea economică, orientarea spre o economie de piaţă, au făcut ca situaţia lor pe piaţa muncii să fie mai vulnerabilă. În anumite ţări din această zonă s-au produs mutaţii chiar în ceea ce priveşte familia. Sporesc presiunile economice şi sociale asupra femeilor, modificările suferite de anumite întreprinderi, desfiinţarea altora, ducând şi la apariţia unor noi probleme privind supravegherea copiilor, inclusiv a costurilor aferente.

Principiul nediscriminării bazate pe diferenţa de sex figurează explicit în constituţiile statelor candidate la aderare. Directive cum ar fi: egalitatea accesului la muncă, la formare profesională şi egalitatea de remunerare sunt, în prezent, integrate în legislaţia acestor state, însă cele privind concediul prenatal şi forţa probantă, care se referă la discriminarea indirectă, nu se regăsesc în toate legislaţiile statelor candidate la aderare.

Pentru o consolidare a aplicării principiului egalităţii şanselor între femei şi bărbaţi în ţările candidate la aderarea la Uniunea Europeană există deja o serie de metode de sprijin, cum ar fi: seminarii organizate la nivel european, reuniuni la nivel înalt, formarea unor cadre şi înfiinţarea unor structuri care să încurajeze accesul la programele comunitare.

Comisia Europeană are în vedere organizarea unei alte conferinţe la nivel înalt pe tema importanţei principiului egalităţii şanselor în perspectiva procesului de extindere.

